Keskustan kansanedustajan Mikko Kärnän mukaan neuvotteluja lahjoituksen pääsemisestä Suomeen on käyty jo kuukauden ajan.

Kansanedustaja Mikko Kärnä (kesk) toimii eduskunnan Taiwan-ystävyysryhmän puheenjohtajana. Kimmo Penttinen

Keskustan kansanedustaja Mikko Kärnä kertoo Iltalehdelle, että hän olisi yksityishenkilönä saanut hoidettua Suomeen Taiwanista jopa 200 000 ilmaista kirurginmaskia eli hengityssuojainta. Suojainten matka Suomeen on kuitenkin hänen mukaansa toistaiseksi tyssännyt ulkoministeriön vastahankaan.

Tapauksen taustana on se, että Taiwan on tarjonnut EU-maille lahjoituksena kirurginmaskeja ja Kärnän mukaan esimerkiksi Ruotsissa ja Tanskassa on otettu Taiwanin apu vastaan.

Kun Suomi ei apuun tarttunut, Kärnä ehdotti Taiwanin Suomen-edustajalle, että hän voisi vastaanottaa suojaimet yksityishenkilönä. Tämä kävi edustajalle, joka puolestaan oli yhteydessä Suomen ulkoministeriöön. Myös Kärnä on ollut asiasta yhteydessä suoraan ulkoministeri Pekka Haavistoon (vihr).

Kärnä pitää ulkoministeriön nihkeää suhtautumista käsittämättömänä.

– Meille tämä apu ei kelpaa, koska pelkäämme Kiinan reaktiota. Tällaisessa tilanteessa suhtautumistapa on täysin käsittämätön, Kärnä sanoo.

– Etenkin Huoltovarmuuskeskuksen pieleen menneiden suojainkauppojen jälkeen on täysin välttämätöntä, että otamme kaiken avun vastaan mitä vain voimme saada.

Suomen Kiinasta tilaamien hengityssuojaimien ensimmäinen erä saapui Suomeen tiistaina, mutta VTT:ssä tehtyjen laatutestien mukaan ne eivät sovellu sairaalakäyttöön.

Huoltovarmuuskeskuksen tilaamia suojaimia on tulossa ensi viikolla neljän lentokoneellisen verran lisää.

Neuvoteltu jo kuukausi

Kärnä toimii eduskunnan Taiwan-ystävyysryhmän puheenjohtajana. Hänen mukaansa Taiwan olisi tarjonnut Suomeen 100 000-200 000 kirurginmaskia.

Kärnän tarkoituksena olisi saada jaettua hengityssuojaimet materiaaliapua tarvitseville sairaanhoitopiireille.

Suomessa on tällä hetkellä pulaa muun muassa hengityssuojaimista. ALMA-ARKISTO

Kärnän mukaan asiasta on neuvoteltu jo lähes kuukauden ajan

– Apua on kyllä auliisti tarjottu, niin tiedonvaihdon kuin materiaalisen avunkin suhteen, mutta meille se ei vain kelpaa. Tämä on aivan uskomatonta. Samalla ostellaan sitten sekundaa Ö-luokan tavaraa liikemiesbulvaaneilta Kiinasta, kun olisi ilmaista priimatavaraa saatavissa lahjoituksena.

Kärnä pelkää Suomen Kiinaa pelkäävän linjan koituvan kohtalokkaaksi koronaviruksen hoidossa.

– Mikäli tätä Taiwanin lahjoitusta ei oteta vastaan, maksetaan hinta siitä ihmishenkinä.

Kiina ja siitä vuonna 1949 eronnut Kiinan tasavalta eli Taiwan ovat jäisissä väleissä keskenään. Myöskään suuri osa muista valtioista ei ole tunnustanut Taiwanin itsenäisyyttä.

Suomella ei ole virallisia diplomaattisuhteita Taiwanin kanssa eikä Taiwanilla ole Suomessa suurlähetystöä.

”Otetaan vastaan”

Ulkoministeri Pekka Haaviston mukaan Suomen virallinen kanta on, että valtio ja Huoltovarmuuskeskus eivät ota vastaan suojainlahjoituksia muilta mailta.

– Mutta totta kai kaikki yksityishenkilöille ja järjestöille tulevat lahjoitukset otetaan vastaan, Haavisto toteaa.

Ulkoministeri Pekka Haaviston (vihr) mukaan Suomi ei valtiona ota suojavarusteita lahjoituksena muilta mailta. Lahjoitukset yksityisille ovat eri asia. Henri Kärkkäinen

Lahjoituksilla pitäisi kuitenkin olla tiedossa vastaanottajaksi joku kunta, sairaanhoitopiiri tai muu toimija.

– Valtio ei voi toimia välikätenä.

Haavisto ei siis sinällään näe Kärnän mahdollisesti saamaa lahjoitusta kategorisesti kiellettynä.

– Jos hänellä on jotain tavaraa tiedossa, se on aina kotiinpäin.

Ulkoministeri uskoo, että asiassa on ollut välissä eräänlainen rikkinäinen puhelin, jos hänen ministeriönsä on ollut Kärnälle nihkeä.

– Meille on tullut todella paljon yhteydenottoja ja yleisenä linjana on ollut, että valtioilta ei oteta lahjoituksia.

Juttua täydennetty klo 21.24 ulkoministeri Haaviston kommenteilla.